b'\n_START_ARTICLE_\nKimagure Orange Road\n_START_PARAGRAPH_\nKimagure Orange Road (\xe3\x81\x8d\xe3\x81\xbe\xe3\x81\x90\xe3\x82\x8c\xe3\x82\xaa\xe3\x83\xac\xe3\x83\xb3\xe3\x82\xb8\xe2\x98\x86\xe3\x83\xad\xe3\x83\xbc\xe3\x83\x89, Kimagure Orenji Roodo) on suosittu 1980-luvun mangasarja, josta tehtiin my\xc3\xb6hemmin anime._NEWLINE_Sen tyylilaji on romanttinen komedia._NEWLINE_Manga on Izumi Matsumoton kirjoittama, ja se ilmestyi alun perin Weekly Sh\xc5\x8dnen Jump -lehdess\xc3\xa4, ja sarjasta luotiin my\xc3\xb6hemmin Studio Pierrotilla anime. 1990-luvun puoliv\xc3\xa4liss\xc3\xa4 siit\xc3\xa4 oli my\xc3\xb6s alettu tehd\xc3\xa4 novelleja. _NEWLINE_Kimagure Orange Road alkaa kun Kyousuke Kasuga, yliluonnollisia kykyj\xc3\xa4 omaava nuorukainen, tapaa kauniin, mutta arvoituksellisen Madoka Ayukawan. Kyousuke rakastuu Madokaan, mutta huonoksi onneksi Madokan paras yst\xc3\xa4v\xc3\xa4, naiivi Hikaru Hiyama rakastuu Kyousukeen._NEWLINE_Sarjasta on manga- ja animejulkaisujen lis\xc3\xa4ksi olemassa my\xc3\xb6s radiokuunnelmia sek\xc3\xa4 novelleja. Mangaa julkaistiin 18 teosta, animea 48 jaksoa, 8 OVAa, pilottijakso ja kaksi elokuvaa._NEWLINE_TV-animen on ohjannut Osamu Kobayashi. Se on tehty Studio Pierrotilla, ja se esitettiin 6.4.1987\xe2\x80\x937.3.1988 Japanin television kautta._NEWLINE_AnimEigo julkaisi sarjaa englanninkielisill\xc3\xa4 tekstityksill\xc3\xa4 ja alkuper\xc3\xa4isell\xc3\xa4 \xc3\xa4\xc3\xa4niraidalla, mutta julkaisulisenssi meni umpeen 31.7.2006._NEWLINE_Suomessa puolestaan Omaxi julkaisi vuonna 1989 sarjan alkua suomeksi j\xc3\xa4lki\xc3\xa4\xc3\xa4nitettyn\xc3\xa4 kahden 85 minuutin pituisella VHS-kasetin verran, nimi k\xc3\xa4\xc3\xa4nnettyn\xc3\xa4 Superperheeksi. Dubattuja jaksoja videoilla oli yhteens\xc3\xa4 8, mutta jaksot oli leikattu yhten\xc3\xa4isiksi, ilman jaksojen omia alkulauluja ja logoja, joten kun yksi jakso loppui, tuli pieni tauko ja seuraava alkoi, kuin jaksottelua ei olisi ollutkaan. Vain videoiden aluissa oli japaninkielinen alkulogo. Ensimm\xc3\xa4isell\xc3\xa4 videolla Golden Voicen yleis\xc3\xa4\xc3\xa4ni Pertti Nieminen Kari Kosken luokkatoveria esitt\xc3\xa4\xc3\xa4 Simo Salmea ja monia muita sivurooleja, kuten opettajien ja h\xc3\xa4irik\xc3\xb6iden \xc3\xa4\xc3\xa4ni\xc3\xa4. Ensimm\xc3\xa4isell\xc3\xa4 videolla Kari Koskea n\xc3\xa4yttelee Erkki Murto, kun taas toisella kasetilla h\xc3\xa4nt\xc3\xa4 n\xc3\xa4yttelee Pertti Nieminen ja monia Niemisen ensimm\xc3\xa4isell\xc3\xa4 videolla n\xc3\xa4yttelemi\xc3\xa4 miesrooleja on taas korvattu naisn\xc3\xa4yttelij\xc3\xb6ill\xc3\xa4. Murto ei n\xc3\xa4yttele toisella kasetilla. Kyousuke Kasugan nimi k\xc3\xa4\xc3\xa4nnettiin Kari Koskeksi, Madoka Ayukawan  Leena Auraksi ja Hikaru Hiyaman Linda Halmeeksi.'